[image: image1.png]


    

REPUBLIKA HRVATSKA

SPLITSKO-DALMATINSKA ŽUPANIJA

[image: image2.jpg]



G R A D   S I NJ

GRADSKO VIJEĆE
KLASA: 021-05/13-01/15

URBROJ:  2175/01-01-13-4


Sinj,  17. travnja 2013. godine 

 Z A P I S N I K
sa 33. sjednice Gradskog vijeća Grada Sinja održane dana 12. travnja 2013. godine u Gradskoj vijećnici Grada Sinja   
        Na početku sjednice bilo je nazočno  16  od 19 vijećnika Gradskog vijeća Grada Sinja.

        Nazočni vijećnici: Ante Križanac, Miroslav Barać, Borislav Budimir-Bekan, Miro Bulj,   Stjepan Filipović-Grčić, Stipe Jadrijević-Cvrlje, Stipislav Jadrijević, Mate Glavinović, Stjepan Labrović, Hrvoje Markulin, Davor Milošević, Sloven Poljak, Predrag Pupić, Milan Smoljo, Matko Čarić i Ivana Šabić. 

        Odsutni: Hrvoje Filipović-Grčić, Boško Barać i Dragan Podrug došli nakon izvršene prozivke. 

        Ostali nazočni: gradonačelnik Ivica Glavan, zamjenica gradonačelnika Elena Perković-Paloš, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 33. sjednicu Gradskog vijeća i pozdravio sve nazočne.

       Sjednica je započela u 15,30 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  sjednici nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 33. sjednice Gradskog vijeća.

       Predsjedatelj je pročitao u pozivu predloženi dnevni red.

       Vijećnik Stipe Jadrijević-Cvrlje u ime kluba vijećnika SDP-a istakao je kako imaju 2 prijedloga za promjenu dnevnog reda:
1. da sedma točka dnevnog reda - Prijedlog Odluka o proglašenju Ante Gotovine i Mladena Markača počasnim građanima Grada Sinja, 

a) Prijedlog Odluke o proglašenju generala Ante Gotovine počasnim građaninom Grada Sinja,
b) Prijedlog Odluke o proglašenju generala Mladena Markača počasnim građaninom Grada Sinja, bude treća točka dnevnog reda i
2. da zadnja točka dnevnog reda - Prijedlog Odluke o dopuni Odluke o komunalnom doprinosu Grada Sinja bude četvrta točka dnevnog reda, a navedeno se predlaže zbog važnosti i značaja predmetnih točaka. 
           Gradonačelnik Ivica Glavan povukao je šestu točku dnevnog reda - Prijedlog Odluke o osnivanju Trgovačkog društva „ČISTOĆA CETINSKE KRAJINE“ d.o.o. Sinj uz prihvaćanje Nacrta društvenog ugovora trgovačkog društva „ČISTOĆA CETINSKE KRAJINE“ d.o.o. obrazloživši kako su donesene izmjene i dopune zakona o vodama i kako je rok za usklađivanje produžen do kraja 2013. godine, a kako se radi o važnoj točki dnevnog reda od interesa za građane i Grad Sinj da nema potrebe za njenim žurnim donošenjem na zadnjoj sjednici ovog saziva Gradskog vijeća.  
           Predsjedatelj je dao na glasovanje prijedlog kluba vijećnika SDP-a za promjenu redoslijeda točaka dnevnog reda i konstatirao da je Gradsko vijeće većinom glasova (11 „za“) prihvatilo  predložene promjene redoslijeda točaka dnevnog reda. 
           Budući da više nije bilo primjedbi ni prijedloga za dopunu predloženog dnevnog reda, predsjedatelj je dao na glasovanje cjelokupan dnevni red sa prihvaćenim izmjenama i konstatirao da je jednoglasno ( 16 „za“ )  prihvaćen sljedeći
DNEVNI RED
1. Usvajanje Zapisnika sa 32. sjednice Gradskog vijeća,
2. Pitanja i prijedlozi vijećnika,

3. Prijedlog Odluka o proglašenju Ante Gotovine i Mladena Markača počasnim građanima Grada Sinja, 

a) Prijedlog Odluke o proglašenju generala Ante Gotovine počasnim građaninom Grada Sinja,
b) Prijedlog Odluke o proglašenju generala Mladena Markača počasnim građaninom Grada Sinja, 
4. Prijedlog Odluke o dopuni Odluke o komunalnom doprinosu Grada Sinja, 
5. Prijedlog Statutarne odluke o izmjenama i dopunama Statuta Grada Sinja, 

6. Prijedlog Odluke o izmjenama i dopunama Poslovnika Gradskog vijeća Grada Sinja, 
7. Informacija o prijenosu djelatnosti cestovnog prijevoza putnika i ugovora o radu radnika Autoprijevoz Sinj d.o.o. na novog poslodavca-PROMET Sinj d.o.o., 
8. Prijedlog Programa javnih potreba u kulturi Grada Sinja za 2013. godinu, 

9. Prijedlog Programa javnih potreba u športu Grada Sinja za 2013. godinu i Plana sredstava za sufinanciranje potreba u športu Grada Sinja u 2013. godini, 

10. Prijedlog Odluke o ukidanju svojstva javnog dobra u općoj uporabi- nerazvrstana cesta na dijelu čestice zemljišta 3623 K.O. Glavice,   
11. Prijedlog Zaključka o pokretanju postupka za izbor članova/ica Savjeta mladih Grada Sinja javnim pozivom, 
12. Prijedlog Rješenja o imenovanju članova/ica Povjerenstva za ravnopravnost spolova                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        
13. Prijedlog Zaključka o utvrđivanju prijedloga kandidata za imenovanje sudaca porotnika Općinskog suda u Sinju, 

14. Prijedlog   Rješenja o razrješenju  i  imenovanju članova Stožera za zaštitu i spašavanje Grada Sinja, 

15. Prijedlog Rješenja o razrješenju ravnateljice ustanove Dječji vrtić „Bili Cvitak“ Sinj.
   TOČKA 1.

          Usvajanje Zapisnika sa 32. sjednice Gradskog vijeća

          Predsjedatelj je upitao ima li tko primjedbi na Zapisnik sa 32. sjednice Gradskog vijeća Grada Sinja. 

            Vijećnik Stipe Jadrijević-Cvrlje osim što je izrazio nezadovoljstvo opširnošću Zapisnika sa 32. sjednice Gradskog vijeća, izrazio je nezadovoljstvo i činjenicom što se kod točke 7. - Izvješće o izvršenju Programa gradnje objekata i uređaja komunalne infrastrukture Grada Sinja u 2012. godini, po njegovom mišljenju, sasvim bespotrebno navodi kako je greškom postavio pitanje koje se odnosilo na točku 8. dnevnog reda - Izvješće o izvršenju Programa održavanja komunalne infrastrukture Grada Sinja u 2012. godini, jer ne vidi zašto je to relevantno na što je v.d. predstojnik Ureda Grada Igor Vidalina odgovorio da će se taj dio brisati iz predmetnog Zapisnika. 

          Vijećnik Ante Križanac imao je primjedbu na kratkoću Zapisnika u dijelu u kojem on izlaže kod točke Prijedlog Rješenja o razrješenju ravnateljice ustanove Dječji vrtić „Bili Cvitak“ Sinj, te je zatražio da se ponovno presluša i proširi njegovo izlaganje na što je v.d. predstojnik Ureda Grada Igor Vidalina odgovorio da će se postupiti po traženju vijećnika.
          Budući da nije bilo drugih primjedbi na Zapisnik, predsjednik je dao na glasovanje Zapisnik sa 32. sjednice Gradskog vijeća Grada Sinja i konstatirao da je isti jednoglasno prihvaćen   (17 „za“ ).
 TOČKA 2. 

        Pitanja i prijedlozi vijećnika

        Nakon usvajanja Zapisnika sa prošle sjednice Gradskog vijeća prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

        Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
TOČKA 3. 
          Prijedlog Odluka o proglašenju Ante Gotovine i Mladena Markača počasnim građanima Grada Sinja, 

a) Prijedlog Odluke o proglašenju generala Ante Gotovine počasnim građaninom Grada Sinja,

b) Prijedlog Odluke o proglašenju generala Mladena Markača počasnim građaninom Grada Sinja

        Uvodno obrazloženje dao je predsjednik Odbora dr. Stipislav Jadrijević, te je istakao nekoliko važnih činjenica koje su prethodile utvrđivanju prijedloga predmetnih Odluka. 

        Predsjednik Odbora je istakao kako su se braniteljske udruge proistekle iz Domovinskog rata s područja Grada Sinja dana 30.11.2012. godine obratile sa inicijativom Gradskom vijeću i Gradonačelniku Grada Sinja za proglašenje generala Ante Gotovine i generala Mladena Markača počasnim građanima Grada Sinja. 

        Također je rekao, kako je Odbor za javna priznanja Grada Sinja na svojoj sjednici održanoj 14. prosinca 2012. godine bezrezervno i jednoglasno, kao skroman izraz zahvalnosti građana Grada Sinja za herojsku i dostojanstvenu obranu Domovine prihvatio predmetnu inicijativu uz uvjet da podnositelji iste od  generala pribave potrebnu suglasnost.

        Predsjednik Odbora, također je rekao kako su braniteljske udruge proistekle iz Domovinskog rata s područja Grada Sinja dana 30.01.2013., te 04.03. 2013. godine u Pisarnicu Grada Sinja dostavile dopis kojim potvrđuju da je general Ante Gotovina prigodom obilježavanja 20. obljetnice akcije „Peruča“ prihvatio taj prijedlog a isto je prema riječima predsjednika Udruge specijalne policije gosp. Josipa Klema učinio i general Mladen Markač, te da je nakon toga kao i nakon odgovarajuće izmjene Odluke o javnim priznanjima (predviđena mogućnost i uvjeti proglašenja počasnim građanima više osoba), Odbor jednoglasno utvrdio prijedlog Odluka koje dostavlja ovom Gradskom vijeću na razmatranje i usvajanje.  
        Vijećnik Stipe Jadrijević-Cvrlje u ime kluba vijećnika SDP-a iznio je njihov stav vezano za oslobađajuću presudu generalima, te je istakao značaj i važnost Domovinskog rata, te važnost donošenja oslobađajuće presude kao pobjede žrtve nad agresorom u pravnom obliku. Vijećnik Stipe Jadrijević-Cvrlje također je rekao kako je ponosan da mogu donijeti jednu ovakvu odluku, te je predložio u ime kluba vijećnika SDP-a da se o njoj ne glasa nego da se usvoji aklamacijom i da na takav skroman način odaju počast generalima Gotovini i Markaču.    
        Vijećnik Hrvoje Markulin istakao je kako Poslovnik ne poznaje „aklamaciju“, te da je suvišno naglašavati ispred kluba vijećnika bilo koje stranke da će aklamacijom prihvatiti ovu odluku, budući da se podrazumijeva da će svi podržati donošenje predloženih Odluka, jer svi osjećaju ono što je rekao vijećnik Stipe Jadrijević-Cvrlje, te da bi bilo dobro da povelje o proglašenju počasnim građanima uruče generalima na svečanoj sjednici za Dane Alke i Velike Gospe.   
        Slijedi rasprava između vijećnika Stipe Jadrijevića-Cvrlje i Hrvoja Markulina tijekom koje je vijećnik Stipe Jadrijević-Cvrlje odgovorio da nema potrebu politizirati, da samo izražava svoje osjećaje i da je njihova osnovna namjera bila da na skroman način zahvaliti generalima i svim braniteljima.  
        Vijećnik Miro Bulj također je rekao kako će podržati predložene Odluke. 

        Nakon završene rasprave, predsjedatelj je dao na glasovanje Prijedlog Odluke o proglašenju generala Ante Gotovine počasnim građaninom Grada Sinja i konstatirao da je Gradsko vijeće jednoglasno (17 „za“) donijelo 

       Odluku o proglašenju generala Ante Gotovine počasnim građaninom Grada Sinja.     

      Također, predsjedatelj je dao na glasovanje Prijedlog Odluke o proglašenju generala Mladena Markača počasnim građaninom Grada Sinja i konstatirao da je Gradsko vijeće jednoglasno (17 „za“) donijelo 

       Odluku o proglašenju generala Mladena Markača počasnim građaninom Grada Sinja.     

 TOČKA 4.

         Prijedlog Odluke o dopuni Odluke o komunalnom doprinosu Grada Sinja
         Predlagatelj ove točke je klub vijećnika SDP-a, a izvjestitelj ove točke u ime predlagatelja,  vijećnik Mate Glavinović, obrazložio je razloge predlaganja i svrhu koja bi se postigla donošenjem predložene Odluke s posebnim naglaskom na namjeru da se izađe u susret građanima na način da im se bar jednim dijelom olakša podmirenje komunalnog doprinosa s obzirom na tešku gospodarsku situaciju u kojoj se nalazi i Grad Sinj i njegovi građani.  

         Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor jednoglasno razmotrio i prihvatio Prijedlog Odluke o dopuni Odluke o komunalnom doprinosu Grada Sinja s prijedlogom da predloženim smanjenjem komunalnog doprinosa budu obuhvaćene i građevine koje su u redovnom postupku ishođenja građevinske dozvole do 30. lipnja 2013. godine. 

          Vijećnica Ivana Šabić tražila je da se precizira na koga se točno odnosi predložena dopuna Odluke o komunalnom doprinosu, odnosno da li je relevantan trenutak donošenja rješenja ili podnošenja zahtjeva i hoće li biti izvršen povrat novca ljudima koji su već platili komunalni doprinos na što je v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom Ankica Panza odgovorila da su svi zahtjevi koji su podneseni obračunati, rješenja ispuštena i da tu više nema povratka  odnosno da nema retroaktivne primjene i da će od dana stupanja na snagu Odluke o dopuni Odluke o komunalnom doprinosu svi zahtjevi koju budu podneseni u skladu s njom biti i obračunati. 

          Vijećnica Ivana Šabić upitala je što će se dogoditi u slučaju da je zahtjev podnijela prije nekoliko dana i da ga povuče u ponedjeljak ističući kako će nastati jedan veliki kaos.

           V.d. pročelnica Ankica Panza istakla je da se takvi zahtjevi rješavaju isti dan  (do sada riješeno 67 zahtjeva) i da su svi ti podnositelji dobili svoje rješenje koje se ne može poništiti odnosno da se na njih ne mogu primijeniti retroaktivno odredbe nove Odluke o dopuni Odluke o komunalnom doprinosu  naglašavajući kao relevantan dan donošenja rješenja.  

           Vijećnik Stjepan Filipović-Grčić također je naglasio kako su u neravnopravnom položaju građani koji su već platili komunalni doprinos, da ima 67 takvih građana, te je u tom smislu vijećnik predložio da im se barem odobri popust od 50% na rješenje kao sastavni dio dopune Odluke o komunalnom doprinosu i da tako budu izjednačeni sa onima koji će tek sad dobiti rješenje.   

            V.d. predstojnik Igor Vidalina obrazložio je zašto nije moguće vraćanje dijela novca građanima koji su već platili komunalni doprinos ističući da je ova Odluka ukoliko se donose opći akt i da kao takav ne može imati povratno djelovanje i da se iz tog razloga ne može zadirati u te pravomoćno okončane postupke, jer bi to dovelo u pitanje zakonitost te Odluke podsjećajući na odredbe zakona o lokalnoj i područnoj (regionalnoj) samoupravi o nadzoru zakonitosti općih akata koja u samoupravnom djelokrugu donose predstavnička tijela općina, gradova i županija.

            Vijećnica Ivana Šabić istakla je kako je donošenje predložene Odluke o dopuni odluke o komunalnom doprinosu predizborno prikupljanje bodova, da je to trebalo bolje i detaljnije razraditi i da će iz tog razloga biti suzdržana prilikom glasovanja kako ne bi oštetila ove sugrađane koji su već podnijeli zahtjev. 

           Vijećnik Matko Čarić podsjetio je kako je počekom dvanaestog mjeseca postavio pitanje gradonačelniku vezano za mogućnost smanjenja komunalnog doprinosa, te je naglasio kako ne bi došlo do ovoga da se tada reagiralo.  

           Vijećnik Hrvoje Markulin u ime kluba vijećnika HDZ-a zatražio je 10 minuta pauze.

           Nakon završene pauze vijećnik Hrvoje Markulin u ime kluba vijećnika HZD-a izrazio je žaljenje što se pravovremeno nije reagiralo na prijedlog njihovih vijećnika budući da se prije više od četiri mjeseca kroz vijećničko pitanje vijećnika Matka Čarića aktualizirao taj problem i tražilo da se gradonačelnik po tom pitanju izjasni. Nadalje, vijećnik Hrvoje Markulin podsjetio je da je tada odgovoreno kako smo po cijeni jedan od najpovoljnijih gradova, te da je to pitanje onda stavljeno ad acta do prošle odnosno sadašnje sjednice, a kao posljedice prolongiranja tog pitanja vijećnik Hrvoje Markulin je prije svega izdvojio pitanje pravednosti prema građanima koji su već platili komunalni doprinos i svoje druge obveze i pravnu nemogućnost da se retroaktivno ovom predloženom Odlukom obuhvati građane koji su podnijeli zahtjev za legalizaciju. Nadalje, vijećnik Hrvoje Markulin istakao je, poznavajući situaciju u gradu, da je tek mali broj ljudi podnio zahtjeve, te da će, vođeni mišlju da je bolje pomoći ikad nego nikad,  prihvatiti prijedlog uz amandman da se komunalni doprinos umanji za 75%, a sudionici Domovinskog rata sa prebivalištem na području Grada Sinja da se oslobode plaćanja komunalnog doprinosa. 

            Vijećnik Davor Milošević predložio je, s obzirom da ne mogu ispraviti nepravdu prema građanima koji su već platili komunalni doprinos, da zadnja dva mjeseca smanje iznos komunalnog doprinosa na nula kuna, koji prijedlog je podržao i vijećnik Miro Bulj ističući da također ima napisan amandman sa tim prijedlogom.
            Vijećnik Hrvoje Markulin izrazio je nezadovoljstvo činjenicom da se rasprava pretvorila u licitaciju  upozorivši da trebaju biti ozbiljni i shvatiti potrebe Grada,  te je u tom smislu predložio da budu svi za isti prijedlog za smanjenje iznosa komunalnog doprinosa čime bi izašli u susret građanima.  

           Vijećnik Stipislav Jadrijević također se složio kako se ova rasprava pretvorila u licitaciju, a da se radi o preozbiljnom pitanju, da su na zadnjoj sjednici rekli kako će se usuglasiti, a da je klub vijećnika HDZ-a na današnjoj sjednici zatražio pauzu i utvrdio svoj prijedlog bez da su ih konzultirali i da on zato također misli da je najbolje da se komunalni doprinos smanji na nula kuna. Također, vijećnik Stipislav Jadrijević istakao je kako je za to da se dogovore i pomognu svojim građanima koliko mogu. Vijećnik Stipislav Jadrijević  je u ime Nezavisne liste zatražio pauzu od 10 minuta. 

           Vijećnik Sloven Poljak također je rekao kako ne treba raspravu pretvoriti u licitaciju, jer je ovo preozbiljna tema, te dijeliti ljude na poštene i nepoštene, te je u tom smislu vijećnik predložio da se sastanu svi predstavnici klubova vijećnika, vijećnika i nezavisni vijećnici, te da utvrde zajednički prijedlog za smanjenje komunalnog doprinosa. 

           V.d. predstojnika Igor Vidalina osvrnuo se i na stav Odbora za gospodarstvo, komunalne djelatnosti, obnovu i razvoj koji je predložio da predloženim smanjenjem komunalnog doprinosa budu obuhvaćene i građevine koje su u redovnom postupku ishođenja građevinske dozvole do 30. lipnja 2013. godine. 

           Vijećnica Ivana Šabić zamolila je da se pri dogovoru uzme u obzir socijalni kriterij ističući kako svaki branitelj nije u teškom socijalnom stanju. 

           Vijećnik Davor Milošević naglasio je kako se njegov prijedlog odnosi samo na legalizaciju bespravno izgrađenih objekata. 

           Predsjedatelj je odredio pauzu od 10 minuta radi dogovora predstavnika klubova vijećnika, vijećnika  i nezavisnih vijećnika o smanjenju komunalnog doprinosa.

           Nakon završene pauze v.d. predstojnik Ureda Grada Igor Vidalina iznio je zajednički amandman svih vijećnika Gradskog vijeća Grada Sinja koji glasi:

            „Iznimno od čl. 3. ove Odluke, utvrđena jedinična vrijednost komunalnog doprinosa po m3 građevine po vrsti objekata i uređaja komunalne infrastrukture i po pojedinim zonama, određena u kunama po m3 građevine, umanjuje se za 60%.

           Umanjenje iz stavka 1. ovog članka primjenjuje se u postupku uključivanja u pravni sustav nezakonito izgrađenih zgrada (legalizacija zgrada) koji se provodi sukladno  Zakonu o postupanju s nezakonito izgrađenim zgradama („Narodne novine, broj 86/12) i isključivo do roka propisanog tim zakonom za podnošenje zahtjeva, te na građevine koje su u redovnom postupku ishođenja građevinske dozvole do 30. lipnja 2013. godine.“

           V.d predstojnika Ureda Grada Igor Vidalina također je predložio da ova Odluka stupi na snagu prvog dana nakon objave,  a ne osmog dana od dana objave u „Službenom glasniku Grada Sinja“.     
           Predsjedatelj je konstatirao da su utvrđivanjem zajedničkog amandmana povučeni svi ranije predloženi amandmani. 

           Nakon završene rasprave, predsjedatelj je dao na glasovanje Prijedlog Odluke o dopuni Odluke o komunalnom doprinosu Grada Sinja sa prihvaćenim amandmanom (prihvaćen od strane predlagatelja) i konstatirao da je Gradsko vijeće jednoglasno (19 „za“) donijelo

           Odluku o dopuni Odluke o komunalnom doprinosu Grada Sinja.   
TOČKA 5.

        Prijedlog Statutarne odluke o izmjenama i dopunama Statuta Grada Sinja 
        Uvodno obrazloženje dao je predsjednik Odbora za Statut, Poslovnik, normativnu djelatnost Sloven Poljak.

         V.d. predstojnik Ureda Grada Igor Vidalina predložio je da Statutarna odluka stupi na snagu prvog dana nakon objave, a ne osmog dana od objave u „Službenom glasniku Grada Sinja“ što je i prihvaćeno. 

         Bez rasprave, predsjedatelj je dao na glasovanje Prijedlog Statutarne odluke o izmjenama i dopunama Statuta Grada Sinja i konstatirao da je Gradsko vijeće jednoglasno (15 „za“) donijelo 

         Statutarnu odluku o izmjenama i dopunama Statuta Grada Sinja.  

TOČKA 6. 

            Prijedlog Odluke o izmjenama i dopunama Poslovnika Gradskog vijeća Grada Sinja

           Uvodno obrazloženje dao je predsjednik Odbora za Statut, Poslovnik, normativnu djelatnost Sloven Poljak.

           Predsjednik Sloven Poljak istakao je u odnosu na amandman gradonačelnika podnesen na današnjoj sjednici kako on osobno nema ništa protiv tog amandmana i kako misli da je taj prijedlog dobar u smislu unaprjeđenja rada Gradskog vijeća, ali da ne može govoriti u ime Odbora, jer da ga kao Odbor nisu razmotrili budući da je amandman podijeljen na današnjoj sjednici. Predsjednik Odbora Sloven Poljak u ime Odbora predložio je da se prihvati ovaj Prijedlog Odluke o izmjenama i dopunama Poslovnika Gradskog vijeća Grada Sinja i raspravi predloženi amandman gradonačelnika.  

           V.d. predstojnik Ureda Grada Igor Vidalina obrazložio je i pročitao amandman gradonačelnika na Prijedlog Odluke o izmjeni i dopuni Poslovnika Gradskog vijeća Grada Sinja („Službeni glasnik Grada Sinja“ br. 02/10) kojim se iza članka 120. predlaže dodavanje članka 120.a koji glasi: 
„120.a

U iznimnim slučajevima predsjednik Gradskog vijeća može sazvati na vlastiti poticaj, na prijedlog najmanje jedne trećine ukupnog broja vijećnika ili Gradonačelnika, izvanrednu (tematsku) sjednicu Gradskog vijeća u svrhu informacije i rasprave o pojedinim pitanjima od osobitog značaja za život građana Grada Sinja. 

Na slučajeve iz stavka 1. ovog članka primjenjuju se na odgovarajući način odredbe ovog Poslovnika, osim odredbi koje se za ovaj postupak isključuju i neće se primjenjivati, a odnose se na rok za dostavu poziva za sjednicu sa prijedlogom dnevnog reda i materijalima o kojima će se raspravljati, odredbi kojima je propisana obveza dostavljanja i usvajanja zapisnika sa prethodne sjednice, pravo i mogućnost postavljanja vijećničkih pitanja i prijedloga, te mogućnosti izmjene ili dopune dnevnog reda.“. 

         Budući da nije bilo rasprave, predsjedatelj je dao na glasovanje predloženi amandman gradonačelnika i konstatirao da je amandman jednoglasno prihvaćen  (19 „za“).

         Nakon glasovanja o amandmanu, predsjedatelj je dao na glasovanje Prijedlog Odluke o izmjenama i dopunama Poslovnika Gradskog vijeća Grada Sinja zajedno sa prihvaćenim amandmanom i konstatirao da je Gradsko vijeće jednoglasno (19 „za“) donijelo

        Odluku o izmjenama i dopunama Poslovnika Gradskog vijeća Grada Sinja. 
TOČKA 7.

          Informacija o prijenosu djelatnosti cestovnog prijevoza putnika i ugovora o radu radnika Autoprijevoz Sinj d.o.o. na novog poslodavca-PROMET Sinj d.o.o.    

          Uvodno obrazloženje dao je gradonačelnik Ivica Glavan tijekom kojeg je iznio kronološki slijed aktivnosti Grada Sinja u predmetnoj problematici, naglašavajući kako se iz priloženih dopisa vidi kako su štitili interese Grada Sinja.   
          Vijećnik Miro Bulj dao je svoj osvrt na dosadašnje radnje i aktivnosti poduzete vezano za problematiku Autoprijevoza Sinj d.o.o. ističući odgovornost DORH-a koji nije ispunio sve što je trebalo  i dosadašnjih gradskih vlasti u kontinuitetu, te je predložio donošenje zaključka koji bi uputili prema Ministarstvu financija i DORH-u da odgovore do kud su došli sa započetim postupcima. 
          Nakon završene rasprave, predsjedatelj je konstatirao da se prima na znanje

            Informacija o prijenosu djelatnosti cestovnog prijevoza putnika i ugovora o radu radnika Autoprijevoz Sinj d.o.o. na novog poslodavca-PROMET Sinj d.o.o.    

 TOČKA 8.
            Prijedlog Programa javnih potreba u kulturi Grada Sinja za 2013. godinu
          Uvodno obrazloženje dao je zamjenik gradonačelnika Zoran Vujanović tijekom kojeg je naglasio da gradonačelnik predlaže da se među navedene udruge u smislu redovnog financiranja uvrsti i udruga Gaj Laberije i da joj se dodijeli 15.000,00 kuna za redovnu djelatnost i da se ta sredstva izdvoje iz rezerve programa kulture.  
          Predsjedatelj je pročitao stav Odbora za društvene djelatnosti i Odbora za Proračun i financijsku kontrolu i konstatirao da su Odbori razmotrili i jednoglasno prihvatili           Prijedlog Programa javnih potreba u kulturi Grada Sinja za 2013. godinu.  
          Vijećnik Stipe Jadrijević-Cvrlje najprije je izrazio je kritiku što se predloženi Program donosi polovicom travnja, a ne ranije kao što je to do sada bilo (krajem siječnja, početak veljače) kad su potrebe udruga u kulturi i športu najveće i kad bi se mogla na pravedniji način raspodijeliti proračunska sredstva. 
           Vijećnik Stipe Jadrijević-Cvrlje istakao je u ime kluba vijećnika SDP-a vezano za kulturu i za šport, a s obzirom da se kasni s donošenjem Programa da treba uvažiti činjenicu da za manje od mjesec dana slijede lokalni izbori, te da u tom smislu inzistiraju da se tijekom tog razdoblja strogo pridržavaju odredbi zakona o proračunu i odluke o izvršavanju proračuna i da se udrugama u kulturi i športu, proračunskim korisnicima,  iz proračuna isplaćuje 1/12 sredstava mjesečno tj. kako je to i predviđeno rečenim odlukama. Vijećnik je naglasio kako ne žele prejudicirati da netko radi suprotno od predviđenog, ali da je bilo slučajeva kad su se takve odluke zaobilazile, a da oni smatraju kako novog gradonačelnika treba dočekati jasna situacija i proračun kad preuzme izvršnu vlast i da zato predlažu vezano za šport da predsjednik Športske zajednica, zamjenik gradonačelnika za društvene djelatnosti i pročelnica Upravnog odjela za financije kontroliraju način trošenja proračunskih sredstava u ova dva mjeseca. Vijećnik Stipe Jadrijević-Cvrlje za kraj je naglasio kako misli da ne traže ništa što je neizvedivo i što remeti samu strukturu proračuna, da je njihov prijedlog razuman, opravdan i argumentiran i da nema razloga da se odbije, a da će kasnije iznijeti svoj amandman ukoliko se ovaj njihov prijedlog usvoji. 
           Vijećnik Dragan Podrug u ime HSLS-a predložio je amandman da se udruzi Gaj Laberije dodijeli iznos od 30.000,00 kuna iz rezerve programa. 
           Zamjenik gradonačelnika Zoran Vujanović u odnosu na prijedlog kluba vijećnika SDP-a kojeg je iznio Stipe Jadrijević-Cvrlje odgovorio je da se slažu i prihvaćaju njihov prijedlog, te je naglasio kako niti jedna udruga u kulturi nije potrošila više od 1/12 po mjesecu osim Krnjevalske udruge Grada Sinja, jer su sve njihove aktivnosti okončane u veljači i potrošena redovna sredstva i da misli kako to treba uvažiti, a da su sve druge udruge u okvirima predloženog i da oni to prihvaćaju.  
           Vijećnik Stipe Jadrijević-Cvrlje u ime kluba vijećnika SDP-a predložio je amandman da se kulturno umjetničkom društvu „Vrilo“  povećaju sredstva na 35.000,00 kuna odnosno za 12.500,00 kuna više u odnosu na sredstva predviđena ovim Programom,  a da se rečeni iznos osigura iz rezerve Programa. Vijećnik Stipe Jadrijević-Cvrlje istakao je vezano za udrugu Gaj Laberije da su zaslužili biti proračunski korisnik i da mu je žao što to ranije nisu prepoznali i što ta udruga ranije nije postala proračunski korisnik. Nadalje, tijekom svog izlaganja vijećnik Stipe Jadrijević-Cvrlje obrazložio je njihov amandman navodeći aktivnosti KUD-a „Vrilo“  za proteklo razdoblje i naglašavajući da su u samo 3 godine svog postojanja uspjeli oformiti tri vrlo aktivne sekcije (folklornu skupinu, mušku i ženski klapu). 

         Vijećnik Hrvoje Markulin istakao je kako je mislio da će gradonačelnik dogovoriti sa predstavnicima klubova vijećnika da neće biti amandmana nego da će potrebna sredstva  gradonačelnik osigurati udrugama kroz svoje zakonske ovlasti, te da će u ovom slučaju i oni imati jedan amandman. 

         Gradonačelnik Ivica Glavan podsjetio je kako su usvojili Odluku o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma i osnovali i imenovali Stručno povjerenstvo radi provođenja valorizacije rada kulturno-umjetničkih udruga sa područja Grada Sinja i da iz tog razloga, nakon što je radni tim razradio raspodjelu sredstava nema potrebe da raspravljaju o tome kome ide koliko sredstava, a da on kao gradonačelnik uvijek može u okviru svojih ovlasti za određene potrebe i prigode udruga zaključkom odobriti određena sredstva. Gradonačelnik je naglasio kako nemaju od kuda izdvojiti tražena sredstva, jer će uvijek netko biti oštećen (podsjetio je na sredstva izdvojena za odoru Gradske glazbe Sinj i obilježavanje 150. godina postojanja). Zbog svega navedenog gradonačelnik je predložio da prihvate predloženi Prijedlog Programa, a da predloženim udrugama za određene prigode, potrebe pomogne zaključkom u okviru svojih ovlasti, te da misli kako je to jedini način. 
           Vijećnik Stipe Jadrijević-Cvrlje  naglasio je, vezano za izlaganje gradonačelnika da je radni tim razradio prijedlog, da taj prijedlog nije meritoran dok ga Gradsko vijeće ne usvoji,  da oni kao vijećnici imaju pravo predlagati amandmane, jer smatra da su neke udruge svojim radom zaslužile da im se pomogne odnosno da budu adekvatno nagrađene. Također, vijećnik Stipe Jadrijević-Cvrlje  istakao je kako bi, s obzirom na izlaganje gradonačelnika, bilo najbolje da se svim udrugama linearno smanje sredstva za 5-6%  i tako se osiguraju sredstva za predložene amandmane, jer da očito 50.000,00 kuna iz rezerve programa neće biti dovoljno.
           Vijećnik Hrvoje Markulin predložio je u ime kluba vijećnika HDZ-a amandman da se KUD-u Sinj uvećaju sredstva za 15.000,00 kuna (sa 27.000,00 kuna na 42.000,00 kune) za 2013. godinu iz rezerve programa ili linearno od ostalih sredstava predviđenih za redovnu djelatnost, te je nabrojio aktivnosti KUD-a Sinj. 

           Zamjenik gradonačelnika Zoran Vujanović istakao je kako su sve te udruge zatražile puno više nego što im se može dodijeliti, da ne žele nikoga zakinuti, ali da moraju taj iznos koji imaju raspodijeliti. Također, zamjenik gradonačelnika ukazao je na činjenicu da je KUD „Vrilo“ za 2011. godinu dobio 12.000,00 kuna za redovnu djelatnost, a da je u tri navrata dobio sredstva iz rezerve programa (17.000,00 kuna) i da je iz navedenog razvidno da su dobili više sredstava iz rezerve programa nego od redovnih sredstava, a također da su i za dane Alke i Velike Gospe dobili 3.000,00 kuna. Zamjenik gradonačelnika također je rekao kako su im, u odnosu na 2011. godinu u 2012. godini osigurali više sredstava, te je posebno napomenuo da Grad vrednuje rad udruga sa tendencijom napretka i da dijele onoliko koliko imaju i da zaista ne zna kome bi uzeo  kako bi se moglo dati drugome.
           Gradonačelnik Ivica Glavan na kraju rasprave je predložio da se svima linearno smanje sredstva za 5% i da bi se onda mogla osigurati sredstva za udrugu Gaj Laberije – 15.000,00 kuna,  KUD Sinj – 15.000,00 kuna, KUD Vrilo – 12.000,00 kuna, da bi u rezervi programa ostalo 50.000,00 kuna i da bi to možda bilo najbolje rješenje.         
          Svi predlagatelji amandmana su se složili sa prijedlogom gradonačelnika i povukli svoje amandmane. 

          Nakon završene rasprave, predsjedatelj je dao na glasovanje  Prijedlog Programa javnih potreba u kulturi Grada Sinja za 2013. godinu (sa prihvaćenim prijedlogom gradonačelnika) i konstatirao da je Gradsko vijeće jednoglasno (18 „za“) donijelo
          Program javnih potreba u kulturi Grada Sinja za 2013. godinu.

TOČKA 9.

          Prijedlog Programa javnih potreba u športu Grada Sinja za 2013. godinu i Plana sredstava za sufinanciranje potreba u športu Grada Sinja u 2013. godini

          Uvodno obrazloženje dao je tajnik Športske zajednice Grada Sinja Mladen Pavić.
          Predsjedatelj je pročitao stav Odbora za društvene djelatnosti i Odbora za Proračun i financijsku kontrolu i konstatirao da su Odbori razmotrili i jednoglasno prihvatili          Prijedlog Programa javnih potreba u športu Grada Sinja za 2013. godinu i Plana sredstava za sufinanciranje potreba u športu Grada Sinja u 2013. godini uz prijedlog da se športskim klubovima isplaćuje na mjesečnoj razini 1/12 sredstava osiguranih u proračunu Grada Sinja za 2013. godinu u koordinaciji predsjednika Športske zajednice, zamjenika gradonačelnika za društvene djelatnosti i pročelnice Upravnog odjela za financije. 
          Vijećnik Stjepan Labrović najprije je pohvalio športske djelatnike u športskim klubovima jer zna koliko ti ljudi troše svog slobodnog vremena, a često su napadani kroz medije, također je rekao kako nema osobno primjedbi na raspodjelu sredstava koju je napravila Športska zajednica, jer su raspodijelili onoliko sredstava koliko su imali i koliko je Gradsko vijeće usvojilo prilikom donošenja proračuna za 2013. godinu i da tu moraju biti korektni. Vijećnik je rekao kako ima jedino pitanje kod stavke nabavka gimnastičke sprave – 45.000,00 kuna, te je upitao na koga se odnosi na što je gradonačelnik Ivica Glavan odgovorio da se odnosi na Gimnastički klub Sinj. Vijećnika je također zanimalo da li je ova Športska zajednica imala Program rada i financijski plan od športskih klubova, a da to pita iz razloga, jer misli da bi te programe i financijske planove trebali dobiti i oni na Gradskom vijeću na uvid. Vijećnik Stjepan Labrović istakao je kako je financijski gledano svima malo sredstava, a da je prethodno pitanje postavio iz razloga što većina športskih klubova većinu sredstava daje  svojim prvim timovima, a da se zapostavljaju mlađi pogoni i u tom smislu je rekao da ubuduće Športska zajednica treba imati više ovlasti i nadzirati rad u športskim klubovima vezano za rad s mladima.  
          Vijećnica Ivana Šabić najprije je podsjetila kako je cilj Turističke zajednice, što se moglo pročitati u Slobodnoj Dalmaciji, da Grad Sinj postane turistička destinacija odnosno konjička destinacija u južnoj Hrvatskog i da to zaživi kao brand i da zato traži od predsjednika i članova Športske zajednice da joj objasne i daju barem jedan argumentirani razlog zašto se financira konjički klub Alkar. U tom smislu vijećnica je navela kako konjički klub Alkar nema ni konje ni ljudske resurse nego ima samo upravu. Također je nadodala da ukoliko su ta sredstva za obitelj Poljak da je ona onda dušom i srcem za to,  te je naglasila da ako neće sustavno i organizacijski ulagati u konjički šport da ga onda neće nikada razviti ni vratiti.   
         Gradonačelnik Ivica Glavan obrazložio je sredstva dodijeljena KK Alkar činjenicom da su prošle godine odlično organizirali državno prvenstvo preponskom jahanju, da prema riječima predsjednika kluba postoji dio duga prema odvjetnicima u predmetu isplate odštete obitelji Poljak, da je predmetni iznos simboličan i minimalan i služi isključivo za tu svrhu. Gradonačelnik je također rekao kako je želja da konjički klub Alkar bude preteča i sve najbolje što se može događati u konjičkom športu odnosno da se sve provodi kroz taj klub , a ukoliko to ne bude moguće da će konjički klubovi morati u ravnopravnoj utakmici Športskoj zajednici obrazložiti s kojim resursima kreću, s kojim pozicijama, koje su pozicije od interesa za Grad Sinj, pa će se vjerojatno mijenjati i okolnosti konjičkog športa unutar Športske zajednice i da su zato i ostavili rezervu programa značajno veću. Gradonačelnik se osvrnuo također i na aktivnosti konjičkih klubova Sokol, Alamo, Mustang. 
         Vijećnica Ivana Šabić zamolila je da je ubuduće uzmu u obzir kad budu donosili takve odluke na što je gradonačelnik odgovorio da će bit pozvana. 
         Vijećnik Stipe Jadrijević-Cvrlje istakao je kako misli da ne stoji konstatacija predstavnika Športske zajednice da su klubovi nezadovoljni ovom raspodjelom sredstava s obzirom na vremena u kojima živimo, pa po njemu izdvajanje ovolikog iznosa u gradskom proračunu nije baš mala stvar, te da bi s obzirom na stanje u proračunu, predsjednici i predstavnici športskih klubova trebali pokazati jednu dozu skromnosti kada im se sredstva dodjeljuju, te je pohvalio športske djelatnike na nižim razinama, a pohvalio je sugrađane i poduzeća koja egzistiraju u ova vremena i osiguravaju sredstva ovim klubovima. Također, vijećnik je ponovio stav kluba vijećnika SDP-a izrečen i kod prethodne točke dnevnog reda kada se raspravljalo o kulturi ističući kako se zalažu za strogo poštivanje odredbi zakona o proračunu i odluke o izvršavanju proračuna uvažavajući okolnosti u kojima djeluju određeni športski klubovi i inzistiraju da se isplaćuje na mjesečnoj razini 1/12 sredstava osiguranih u proračunu Grada Sinja za 2013. godinu uz  kontrolu predsjednika Športske zajednice, zamjenika gradonačelnika za društvene djelatnosti i pročelnice Upravnog odjela za financije da bi uopće podržali predloženi prijedlog Programa.   
          Vijećnik Davor Milošević istakao je kako se ne slaže sa mišljenjem vijećnika Stipe Jadrijevića-Cvrlje da su sredstva za šport prevelika u ovome proračunu, dok istodobno traže za kulturu povećanje sredstava, te istakao kako misli da su ova sredstva mala i da trebaju ići za tim da se povećaju kako bi se više djece i mladih bavilo športom. 

         Vijećnik Stipe Jadrijević-Cvrlje naglasio je kako nije rekao da sredstva u športu treba smanjiti nego da u ovakvim vremenima treba drugačije posložiti prioritete, a to je u ovom trenutku  otvaranje radnih mjesta. 

         Vijećnik Davor Milošević podsjetio je kako je već ranije predlagao da bi u proračunu  trebalo izdvajati u postotku sredstva za kulturu i šport. 

          Predsjednik Milan Smoljo podsjetio je na stavove zauzete na odborima ističući kako se ne poklapaju natjecateljska i proračunska godina.

          Gradonačelnik Ivica Glavan istakao je kako u pravilu nema odstupanja osim u periodu natjecanja pojedinih klubova. 

          Vijećnik Stipe Jadrijević-Cvrlje napomenuo je da razumije problematiku, ali da se moraju držati odredbi zakona o proračunu i odluke o izvršavanju proračuna. 
          Nakon završene rasprave, predsjedatelj je dao na glasovanje Prijedlog Programa javnih potreba u športu Grada Sinja za 2013. godinu i Plana sredstava za sufinanciranje potreba u športu Grada Sinja u 2013. godini i konstatirao da je Gradsko vijeće većinom glasova           (15 „za“  2 „protiv“) donijelo
            Program javnih potreba u športu Grada Sinja za 2013. godinu i Plana sredstava za sufinanciranje potreba u športu Grada Sinja u 2013. godini. 
TOČKA 10.

         Prijedlog Odluke o ukidanju svojstva javnog dobra u općoj uporabi- nerazvrstana cesta na dijelu čestice zemljišta 3623 K.O. Glavice
         Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom Ankica Panza.

         Predsjedatelj je pročitao stav Odbora za gospodarstvo, komunalne djelatnosti, obnovu i razvoj i konstatirao da je Odbor jednoglasno razmotrio i prihvatio Prijedlog Odluke o ukidanju svojstva javnog dobra u općoj uporabi- nerazvrstana cesta na dijelu čestice zemljišta 3623 K.O. Glavice. 

       Bez rasprave, predsjedatelj je dao na glasovanje Prijedlog Odluke o ukidanju svojstva javnog dobra u općoj uporabi- nerazvrstana cesta na dijelu čestice zemljišta 3623 K.O. Glavice i konstatirao da je Gradsko vijeće jednoglasno (11“za“) donijelo

       Odluku o ukidanju svojstva javnog dobra u općoj uporabi- nerazvrstana cesta na dijelu čestice zemljišta 3623 K.O. Glavice. 

TOČKA 11.

       Prijedlog Zaključka o pokretanju postupka za izbor članova/ica Savjeta mladih Grada Sinja javnim pozivom 
       Uvodno obrazloženje dao je v.d. predstojnika Ureda Grada Igor Vidalina.
       Predsjedatelj je pročitao stav Odbora za društvene djelatnosti i konstatirao da je Odbor jednoglasno razmotrio i prihvatio Prijedlog Zaključka o pokretanju postupka za izbor članova/ica Savjeta mladih Grada Sinja javnim pozivom.  
         Bez rasprave, predsjedatelj je dao na glasovanje Prijedlog Zaključka o pokretanju postupka za izbor članova/ica Savjeta mladih Grada Sinja javnim pozivom i konstatirao da je Gradsko vijeće jednoglasno (12 „za“) donijelo
       Zaključak o pokretanju postupka za izbor članova/ica Savjeta mladih Grada Sinja javnim pozivom.  
TOČKA 12.
        Prijedlog Rješenja o imenovanju članova/ica Povjerenstva za ravnopravnost spolova    
       Uvodno obrazloženje dao je predsjednik Odbora za izbor i imenovanja Stjepan Filipović-Grčić, te je predložio imenovanje članova/ica Povjerenstva za ravnopravnost spolova Grada Sinja u sljedećem sastavu:

1. Anđela Paštar Krnčević, Brnaze 400,

2. Davor Milošević, Obrovac Sinjski 242,

3. Ana Smoljo iz Sinja,  Lučane 80A     

4. Julija Poljak, Glavice 465 A

5. Kristina Križanac, Tripalov voćnjak 7.

        Bez rasprave, predsjedatelj je dao na glasovanje Prijedlog Rješenja o imenovanju članova/ica Povjerenstva za ravnopravnost spolova i konstatirao da je Gradsko vijeće većinom glasova (16 „za“ 1 „suzdržan“)  donijelo  
      Rješenje o imenovanju članova/ica Povjerenstva za ravnopravnost spolova.     

TOČKA 13. 
        Prijedlog Zaključka o utvrđivanju prijedloga kandidata za imenovanje sudaca porotnika Općinskog suda u Sinju
        Odbor za  izbor i imenovanja konstatirao je da je po Javnom pozivu za utvrđivanje prijedloga kandidata za suce porotnike Općinskog suda u Sinju objavljenog dana 14. ožujka 2013. godine pristiglo u roku 11 prijava kandidata/kinja za obnašanje dužnosti suca porotnika. Budući da je predsjednica Općinskog suda u Sinju izrazila potrebu za 20 sudaca porotnika, predsjednik Odbora istakao je kako je u roku pristiglo 11 prijava i da su sve pravovremene i potpune, te da je Odbor je jednoglasno utvrdio  prijedloga kandidata za imenovanje sudaca porotnika Općinskog suda u Sinju u sljedećem sastavu (predložio svih 11 kandidata/kinja):

1. Boro Galić, Turjaci 59,

2. Mira Glaurdić rođ. Bužančić, Tripalov voćnjak 1,

3. Marija Gašpar, Pelimovac 9,

4. Antonio Cerković, Ruđera Boškovića 14,

5. Marija Petričević-Kanaet, Ćosin potok 7,

6. Nikica Ugrin, Put Međina 10, 

7. Danica Matić ž. Ante, A. Kačića Miošića 3A,

8. Ida Banić, A.K.Matasa 3,

9. Mirko Galić, Serdara Tomaševića 32,

10. Paula Govorušić, Ramska 14,

11. Kata Čarić, Brnaze 437.

         Bez rasprave, predsjedatelj je dao na glasovanje Prijedlog Zaključka o utvrđivanju prijedloga kandidata za imenovanje sudaca porotnika Općinskog suda u Sinju i konstatirao da je Gradsko vijeće  jednoglasno (17 „za“) donijelo 
          Zaključak o utvrđivanju prijedloga kandidata za imenovanje sudaca porotnika Općinskog suda u Sinju. 
TOČKA 14. 

          Prijedlog Rješenja o razrješenju  i  imenovanju članova Stožera za zaštitu i spašavanje Grada Sinja

          Uvodno obrazloženje dao je predsjednik Odbora za izbor i imenovanja Stjepan Filipović-Grčić, te je naglasio kako zbog kadrovskih promjena Odbor predlaže razrješenje sa dužnosti člana Stožera za zaštitu i spašavanje Grada Sinja bivše načelnice PP Sinj, Vjere Malbaše, te imenovanje  na dužnost člana Stožera za zaštitu i spašavanje Grada Sinja novog načelnika PP Sinj, Marka Bilobrka.

          Bez rasprave, predsjedatelj je dao na glasovanje Prijedlog Rješenja o razrješenju  i  imenovanju članova Stožera za zaštitu i spašavanje Grada Sinja i konstatirao da je Gradsko vijeće jednoglasno (18 „za“) donijelo 

          Rješenje o razrješenju i imenovanju članova Stožera za zaštitu i spašavanje Grada Sinja.
TOČKA 15. 
        Prijedlog Rješenja o razrješenju ravnateljice ustanove Dječji vrtić „Bili Cvitak“Sinj
        Uvodno obrazloženje dao je v.d. predstojnik Ureda Grada Igor Vidalina. 
        Vijećnik Hrvoje Markulin istakao je kako su puno toga već rekli na zadnjoj sjednici Gradskog vijeća što je razvidno iz zapisnika sa zadnje sjednice Gradskog vijeća na kojoj je predmetna točka bila povučena. Vijećnik Hrvoje Markulin u svom izlaganju podsjetio je na nekoliko ključnih stvari istaknuvši da je sud presudio u korist tužiteljice da procedura nije provedena sukladno zakonu i da će ova priča vjerojatno imati svoj nastavak, te da se lako može dogoditi da Grad odnosno porezni obveznici snose financijske posljedice takve odluke. Vijećnik Hrvoje Markulin naglasio je kako se prema bivšoj ravnateljici nije ponijelo korektno, da se radilo o političkoj smjeni  što je sad izašlo na vidjelo. Na kraju svog izlaganja vijećnik Hrvoje Markulin u ime kluba vijećnika HDZ-a istakao je kako neće podržati ovu točku dnevnog reda, jer vijećnici HDZ-a nisu ni tada bili za razrješenje ravnateljice Dijane Župić, a tako neće biti ni danas kada se bude odlučivalo o ovoj točki dnevnog reda, te je istakao kako  je gđa. Župić korektno radila svoj posao ravnateljice dječjeg vrtića.     

          Zamjenik gradonačelnika Zoran Vujanović istakao je kako ostaje pri svemu izrečenom od zadnjeg puta naglašavajući kako ne stoje izjave vijećnika Hrvoja Markulina da nije provedena zakonska procedura ističući kako je procedura provedena sukladno zakonu, podsjećajući kako je ovo Gradsko vijeće donijelo Zaključak o neprihvaćanju Izvješća o radu DV „Bili cvitak“  za 2008./09. godinu  sa financijskim izvješćem za 2009. godinu, te da je Upravno vijeće zbog toga kao i zbog nepravilnosti vezano za provođenje postupka javne nabave predložilo razrješenje ravnateljice. Također, zamjenik gradonačelnika Zoran Vujanović ponovno je podsjetio na ono što sud traži ističući kako sud ukazuje samo na obrazloženje koje mora biti sastavni dio rješenja ističući kako je procedura ispoštovana u cijelosti u skladu sa zakonom, te da presudom suda nije dovedena u pitanje procedura nego samo formalni dio u  smislu da pisana odluka u sebi ne sadrže obrazloženje. 

           Vijećnik Dragan Podrug istakao je kako vijećnici koji nisu pravnici ne mogu parirati  zamjeniku gradonačelnika koji je po struci pravnik, naglašavajući da se dogodila velika pogreška, koju danas-sutra mogu platiti porezni obveznici Grada Sinja, jer da je smjena bila politički motivirana zbog čega se tražio razlog za smjenu kao i da se zbog namjere da se smjeni ravnateljica iz političkih razloga žurilo i da se pri tome napravila greška što je razvidno iz sudske presude Visokog upravnog suda.        
            Zamjenik gradonačelnika Zoran Vujanović pozvao je vijećnika Dragana Podruga da mu pokaže tu rečenicu o političkoj smjeni  u presudi osvrnuvši se na izjave vijećnika Hrvoja Markulina i Dragana Podruga ističući kako se nije radilo o političkim smjenama, a vijećnik Dragan Podrug upozorio je da se ne može igrati na amneziju vijećnika. Nadalje, zamjenik gradonačelnika Zoran Vujanović u nastavku je podsjetio na ulogu Upravnog vijeća DV „Bili cvitak“ koje je predložilo razrješenje ravnateljice i naglasio da je odluka o razrješenju poništena, ali ne zbog razloga o kojima govori vijećnik Dragan Podrug. 
             Vijećnica Ivana Šabić naglasila je kako je tek sa novom ravnateljicom pokrenuta posebna grupa za rad s djecom sa teškoćama u razvoju, te se zbog toga zahvalila ravnateljici gđi. Ani Križanac, gradonačelniku i gđi. Ivanković i gosp. Anti Vučiću. 

             Vijećnik Dragan Podrug istakao je kako je siguran da vijećnica Ivana Šabić govori o stvarima o kojima zna, ali da se onda kada se tražio razlog za smjenu bivše ravnateljice nije trebalo žuriti, da ne voli da se podcjenjuje ovo Gradsko vijeće, te je u tom smislu istakao kako gđa. Križanac tri puta nije došla dati Izvješće o radu DV „Bili cvitak“. 

              Vijećnik Stipe Jadrijević-Cvrlje u ime kluba vijećnika SDP-a istakao je kako ovu točku dijele na dva dijela ističući kako je razrješenje bivše ravnateljice nesporno i da to neće dovesti u pitanje, jer smatraju da su zato postojali relevantni razlozi, ali se također pozvao na presudu Visokog upravnog suda i njihovo obrazloženje ističući kako je nadležna služba učinila propust i da ne žele sudjelovati u nečemu u čemu je netko napravio propust i tome davati legitimitet i da će zato prilikom glasovanja o ovoj točki dnevnog reda biti suzdržani. 
              Nakon završene rasprave, predsjedatelj je dao na glasovanje Prijedlog Rješenja o razrješenju ravnateljice ustanove Dječji vrtić „Bili Cvitak“Sinj i konstatirao da Gradsko vijeće većinom glasova (7 „za“ 8 „protiv“ 3 „suzdržana“) nije prihvatilo  
               Prijedlog Rješenja o razrješenju ravnateljice ustanove Dječji vrtić „Bili Cvitak“Sinj.
Sjednica je završena u 20,30 sati.
Zapisničar:                                                                                                         Predsjednik:

Mirela Perković,v.r.                                                                   Milan Smoljo, dipl.oec.,v.r.
2

